મંજરી આમ કુંવારી છતાં કોઈ દૃઢ શાંતિમાં કોઈ સનાતન નવોઢાનાં નિર્દોષ અને સાત્વિક સુખો લેતી હતી. એના પતિઓ રસ-રાજવી કાલિદાસ ને પૃથ્વી નક્ષત્રિય કરનાર ભાર્ગવ પરશુરામ છે. એના સંસારોમાં છોકરાંની લીલીછમ વાડીઓ છે. ઊંચા રસની અમોલી લૂંટો છે, સમરાંગણના વીરખેલન છે, કાવ્યની મહાસરિતાઓ છે, ઊંચા ઊંચા વ્યોમના વિહારો છે. આ બધા આગળ મંજરી સારું કાક શા માટે? શી લાયકાતથી? કાશ્મીરા તો એ ભટકતા ભટજી પાછળ નાહક ગાંડાં થઈ ગયાં છે!